Olunaku lumu, enswera entono ennyo era ey’efujjo yasoomooza sseddume w’ente omunene, omugulumivu era eyalina amayembe amanene balwane. Sseddume ono kino ky’amuggya enviiri ku mutwe era ne yeewuunya nnyo! Teyakoma okwo era yaseka n’okuseka nagigamba nti, "Oli katono nnyo! Osobola otya okulwana nange? Ne banno bwe bansanga nga nnwana naawe tebambalaamu magezi". Enswera yamwanukula nti, "Nsobola okuba akatono naye ndi wa maanyi n’okusinga mmwe abaagulumira. Nsoomozezza ensolo nnyingi, ne tulwana wabula mpaawo lulwana lwonna lwe nali mpanguddwa." Sseddume kino kyamusesa. Wabula, ebigambo by’enswera yabirowoozaako munda mu ye era n’awulira nga yeeraliikiriddemu akatonotono. Wano teyayagala kulabika ng’omunafu mu maaso g’ensolo endala zonna kuba nnyingi zaali zimuwa ekitiibwa. Noolwekyo, yakkiriza okulwana n’enswera. Enswera yabuukira waggulu ku mutwe gwa sseddume. Ono yamujooga kubanga yatuuka n’okutuula ku bbango ly’ente. Teyakoma okwo, yatandika n’okuwuumira ku mutwe gwe ne ku jjembe lye. Sseddume w’ente yagezaako okukuba enswera eno naye ng’enswera erina obwangu bungi nnyo. Yasigala yeetalira ku mutwe gwayo okumala akabanga, era sseddume munnange n’etandika okusunguwala. Wano, sseddume ono yakiraba nti yali tasobola kukigumiikiriza. Yawuuba omutwe gwe era n’agezaako okunyiga, okutta n’okufootola enswera ng’akozesa amayembe ge amanene. Naye enswera yalina obwangu bungi era ng’eddukawo mu bwangu ennyo. Sseddume yanyiiga nnyo era n’atumbiira. Yagezaako okutaayiza enswera enfunda eziwera wabula ng’ekintu enswera kye yasinga okusoma bwe bwangu kuba yabuukangawo nga n’ente tennaba kumulumba. Wano yeewomanga buli mulundi sseddume gwe yagezaako okumulumba. Sseddume yawulira ng’aswadde era n’awulira ng’ayagala ettaka limumire. Yakkiriza nti yali awanguddwa enswera entono era ennafu. Ensolo endala zaamusekerera era sseddume n’afuna essomo na kati ly’ajjukira ng’eryabaddewo eggulo! Ekyokuyiga ekiri mu mboozi eno kiri nti: Tonyoomanga mulabe wo, ne bw’aba mutono atya.